b'\n_START_ARTICLE_\nSentrum (Oslo)\n_START_SECTION_\nGeografi\n_START_PARAGRAPH_\nDagens grenseopptrekking for Sentrum g\xc3\xa5r fra havnebassenget ved Brynjulf Bulls plass (foran den tidligere Vestbanestasjonen), Dronning Mauds gate, Munkedamsveien, Cort Adelers gate, Rusel\xc3\xb8kkveien, L\xc3\xb8kkeveien, Arbins gate, Henrik Ibsens gate (tidligere Drammensveien), Parkveien, Wergelandsveien, Holbergs gate, Pilestredet, Grensen, Stortorget, Kirkeristen, Storgata, Brugata, og Nylandsveien til Bj\xc3\xb8rvikautstikkeren._NEWLINE_Fra desentraliseringen av Oslo kommune 1. juli 1988 og fram til den siste bydelsreformen i 2004 gikk grensen langs sj\xc3\xb8siden fra Kongen, langs Frognerstranda, Munkedamsveien, Cort Adelers gate, Rusel\xc3\xb8kkveien, L\xc3\xb8kkeveien, Arbins gate, Drammensveien, Parkveien, Wergelandsveien, Holbergs gate, Pilestredet, St. Olavs gate, Ullev\xc3\xa5lsveien, Schandorffs gate, Kristparken, Bernt Ankers gate, Brugata, og Nylandsveien til Bj\xc3\xb8rvikutstikkeren. Sentrum inkluderte f\xc3\xb8r som n\xc3\xa5 ogs\xc3\xa5 indre havnebasseng._NEWLINE_\xc3\x85rsaken til at Sentrum ikke ble organisert som en bydel var at bystyret selv \xc3\xb8nsket \xc3\xa5 ha ansvaret for arealdisponeringen. Innbyggerne i Sentrum (1237 i 1999) fikk etter den f\xc3\xb8rste bydelsreformen (25 bydeler) dekket sine helse- og sosialtjenester av bydelene Bydel Bygd\xc3\xb8y-Frogner (1988-2003) og Bydel Gamle Oslo (1988-2003), mens de etter bydelsreformen i 2004 (15 bydeler) f\xc3\xa5r dem dekket av Bydel St. Hanshaugen. Innbyggertallet 1. januar 2009 var 905 og arealet 1,8 km\xc2\xb2.\n_START_SECTION_\nNavneendring til Kristiania\n_START_PARAGRAPH_\nI februar 2009 ble det meddelt at det var politisk flertall i Oslo bystyre for et forslag fra representanten Kjell Veiv\xc3\xa5g (Venstre) om at omr\xc3\xa5det formelt skulle skifte navn til Kristiania Forslaget m\xc3\xb8tte motstand fra Fremskrittspartiet, Arbeiderpartiet og R\xc3\xb8dt, og ble aldri vedtatt. Staveformen Kristiania ble imidlertid brukt p\xc3\xa5 byen fra 1897 til 1924 ved siden av skrivem\xc3\xa5ten Christiania, som var byens navn fra 1624. Det var en kort periode p\xc3\xa5 slutten av 1800-tallet popul\xc3\xa6rt b\xc3\xa5de i Danmark og Norge \xc3\xa5 g\xc3\xa5 over til \xc3\xa5 skrive navn som f\xc3\xb8r ble skrevet med Ch med K; det ble likevel aldri tatt noen formell beslutning om \xc3\xa5 kalle byen Kristiania, ulikt den kongelige beslutningen om \xc3\xa5 innf\xc3\xb8re navnet Christiania i 1624). I 1925 skiftet byen navn til Oslo.'